﻿ RECENZII MICTAT GÂRLAN, Metodologia cercetării etnopsihologice, Iaşi, Editura Lumen, 2011 Lucrarea de faţă, relevantă pentru domeniul psihosociologiei de azi, este, de fapt, o aplicaţie metodologică pentru studii de relaţii şi valori în interetnicitate, fără a fi un tratat în domeniu. Primul capitol prezintă problematica relaţiilor etnice, în cadrul raporturilor actuale dintre majoritate şi minoritate, şi conceptele psihologiei etnice, obiectul ei fiind descoperirea şi descrierea unor componente etnice specifice comunităţilor cercetate. Domeniul preia procedee de investigaţie din psihologia socială, mai ales în studiul fenomenelor relaţionale, dar, în acelaşi timp, din psihologia diferenţială, pentru studiul particularităţilor etnice constitutive. Pe aceste teme sunt amintite primele studii, realizate în secolul al XIX-lea, de autori europeni ca: H. Steinthal şi R. Lazarus, Alfred de Fouille, W. Wund, sau români ca: Jean Crăciunesco, Popescu Pană, N. Vaschide, precum şi din reprezentanţii celor două curente conturate în secolul al XX-lea. Primul curent, de natură etnoculturală, este orientat către cercetarea globală a produselor spirituale ale fiecărui popor, iar cel de-al doilea are la bază o concepţie personalistă, orientată către diagnoza şi selecţia trăsăturilor psihologice cele mai frecvente dintr-o colectivitate, inclusiv etnică. Se specifică faptul că aceste orientări sunt complementare, cu toate diferenţele lor. În cadrul orientării etnoculturale, cu aplicare la psihologia românilor, sunt analizaţi autori români ca: Dimitrie Drăghicescu, C. Rădulescu Motru, Mihai Ralea, Anatole Chircev, dar şi străini, ca: Hermann von Keyserling, Ruth Benedict sau Klaus Heitmann. A doua orientare are o tratare mai amplă, prin utilizarea conceptelor personalităţii de bază, introdus de Ralp Linton, şi de personalitate modală, denumire cu origine statistică în ideea de medie semnificativă, atribuit autoarei Cora Dubois (după Williams, 1973), cu studii realizate de A. Inkeles şi J. D. Levinson, P. Grieger, ş.a. Un capitol special este consacrat trecerii de la diagnoza psihosocială a personalităţii la abordarea personalistă a etnicităţii, prin cercetările realizate de Robert Bales (1970), Pavel Mureşan (1980) şi Mielu Zlate (1982). În privinţa lor, autorul ajunge la concluzia că: între trăsăturile individuale şi de grup există o relaţie stabilă de influenţă reciprocă, aceleaşi liste de trăsături din psihologia persoanei se pot adapta şi pentru studiul trăsăturilor de grup, sub forma unor profiluri cu caracter modal, chiar dacă tehnicile de evaluare ale acestor manifestări sunt foarte diverse. O problemă semnalată de mulţi autori constă în dualitatea observaţiilor, prin care aceleaşi evenimente într-un fel se prezintă unui observator extern (numită şi perspectivă ,,etică”) şi altfel din perspectiva internă a membrilor săi (numită şi perspectivă ,,emică”), cu efecte subiective extinse în procesele de identificare etnopsihologică. Astfel, în funcţie de grupurile martor şi de referinţă, s-a impus cercetarea unor noi concepte, respectiv de autoimagini, cele ale grupului de referinţă despre el, de heteroimagini, cu referire la opiniile acestui grup faţă de alte grupuri şi de retroimagini, referitoare la opiniile altor comunităţi asupra celui de referinţă. Dar, în mod aplicativ, indiferent de obiectivele cercetărilor (de conflict, tensiuni sociale, vecinătate, influenţe, transfer, integrare, autonomie, bilingvism etc), reducerea duratei şi a costurilor de investigaţie sociologică reprezintă două probleme majore. Astfel, în cercetările de genul Barometrelor de relaţii etnice se folosesc eşantioane de cca. 2 000 cazuri, cu cheltuieli totale de min. 100 000 $. De asemenea, principiul dublei perspective conduce la o multiplicare surprinzătoare a volumului de relaţii existente şi implicit a duratei de cercetare a lor. De exemplu, în relaţiile dintre două comunităţi se obţin patru categorii de imagini/ atitudini, rezultate din două autoevaluări şi două heteroevaluări. În prezentarea acestor patru categorii de atitudini, în mod clasic se construiesc patru tipuri de diade comparative. Dar o astfel de investigaţie se complică într-o zonă cu 3, 4, 5, sau chiar mai multe comunităţi coabitante, întrucât varietatea relaţiilor existente dintre ele creşte în progresie geometrică. În studiul a trei comunităţi conlocuitoare, matematic există 3 × 3 = 9 CALITATEA VIEŢII, XXIII, nr. 2, 2012, p. 181–183 182 RECENZII 2 perspective şi tot atâtea categorii de imagini cu atitudini reciproce între ele, toate diferite. În cazul a patru comunităţi conlocuitoare progresia variantelor relaţionale creşte la 4 × 4 = 16 categorii de imagini/ atitudini reciproce etc. În modelul prezentat de noi, pe zona Dobrogei sunt nouă comunităţi de: români, ruşi-lipoveni, ucraineni, turci, tătari, greci, armeni, italieni şi romi, în cadrul cărora progresia variantelor relaţionale a fost de 9 × 9 = 81 categorii de imagini/ atitudini reciproce. Pe calea unei investigaţii clasice, în asemenea cazuri, dacă un analist ar consacra timp de numai un an, pentru fiecare tip de relaţie/ diadă cercetată, inclusiv cu etapele de proiectare, investigaţie, redactare şi prezentare rezultate, atunci, în mod corespunzător, durata totală a acestei cercetării ar ajunge la 81 ani. În acest cadru, autorul propune o procedură de ,,salvare” de la acest travaliu, cu cheltuieli minime şi de valorificare a tuturor combinaţiilor relaţionale, denumită model de interestimare a comunităţilor etnice coabitante, procedură expusă în capitolul III. Dificultăţile acestei metode sunt, în primul rând, legate de constituirea grupului de experţi-evaluatori şi apoi de formare a bazei de date. În selecţia evaluatorilor, principalele criterii sunt: în zona cercetată să conlocuiască cel puţin două, trei comunităţi sau chiar mai multe, persoanele să fie rezidente în zonă de cel puţin 15 ani, nivelul lor de instruire să fie cel puţin mediu spre superior, să cunoască cât mai multe aspecte din manifestările comunităţii sale şi a celor coabitante etc. În privinţa bazei de date, după introducerea lor în calculator, în cazul Chestionarului PPN-50 s-a realizat o analiză de fidelitate a datelor, prin metoda par/impar (după Guilford J. P., 1954). În aceste calcule s-a utilizat „testul t” al lui student, în care, conform tabelei valorilor|t|, fidelitatea datelor este remarcabilă dacă diferenţa celor două medii nu depăşeşte reperul-limită 1,96. Din calcule a rezultat că în interevaluările efectuate, toţi coeficienţii au fost mai mici decât acest reper, cu două excepţii: în evaluările romilor despre români, unde acest coeficient a fost de 1,96 (la limită) şi în evaluările romilor despre armeni, unde acest coeficient a fost de 2,58. În prelucrarea cantitativă a datelor, spre deosebire de utilizarea frecvenţei răspunsurilor, formulă folosită în sondajele de opinie, s-a utilizat media aritmetică şi abaterea standard, calculate pe fiecare item/dimensiune/valoare studiată. Aceasta întrucât prima indică tendinţa centrală a unei atitudini, a doua prezintă gradul de dispersie a ei, iar împreună oferă o imagine grafică a gradului de normalitate şi manifestare în plan social, la nivelul fiecărei variabile analizate. De asemenea, întrucât grupurile de cercetare au fost foarte mici (de 30–50 cazuri), la limita concluziilor experimentale, s-a apelat şi la o procedură de validare pentru ansamblul de trăsături şi valori ale Chestionarului PPN-50, prin efectuarea testului|T|de semnificaţie aplicat pe eşantioane perechi. Astfel, din cele 400 de teste de semnificaţie efectuate, pe cele 50 de variabile repartizate în 350 de cazuri, din cele nouă comunităţi etnice cercetate, în final, diferenţe semnificative la un prag p. < 0.05 s-au confirmat în 380 de teste. Diferenţele nesemnificative au apărut în legătură cu grupul de lucru al comunităţii italiene, cea mai puţin cunoscută în spaţiul dobrogean. Pe de altă parte, în toate grupurile de cercetare s-au operat distincţii şi s-au extras toate categoriile de auto-, hetero- şi retro- evaluări, cu ordonarea lor în tabele comparative de analiză. Dar cu tot acest efort de prelucrare a datelor, autorul, în acord cu alţi analişti, constată că nu este posibilă o eliminare a subiectivităţii celor trei categorii de evaluări, pentru că în mod constant toate auto- evaluările au tendinţe de supraestimare şi toate retroevaluările au tendinţe de subestimare. O situaţie similară este prezentată sugestiv în lucrarea Oglinzi paralele, de K. Heitmann (1998), în care retroimaginea în oglindă a românilor este uşor modificată de la un autor german la altul. Situaţie la care K. Heitmann a recurs la o adunarea de imagini diferite într-un un profil etnic mediu al românilor, de viziune germană. Pe de altă parte, în locul disjuncţiei dintre cele două perspective, este semnalată şi ideea complementarităţii lor, concepţie susţinută de E. St. Jones (1978) şi agreată de autor, prin realizarea suplimentară a unor profiluri etnice integrate, pentru toate comunităţile cercetate. Autorul a aplicat această concepţie în formula unor medii aritmetice a profilurilor auto şi retroevaluate, pe fiecare din cele 50 de variabile/ valori determinate, din două motive. Pe de-o parte, scopul acestei procedeu a fost de validare suplimentară a profilurilor etnice stabilite, prin confirmarea lor din cât mai multe perspective, iar, pe de altă parte, şi pentru că numărul cazurilor utilizate la nivel experimental a fost minim, pe grupuri etnice cuprinse între 30 şi 50 de persoane. Capitolele IV–XI cuprind partea de redactare a rezultatelor, în care această procedură a permis o largă analiză explicativă, prin raportarea profilului auto-evaluat al comunităţii de referinţă, rând pe rând, la perspectivele fiecărui grup etnic din spaţiul celor conlocuitoare. În acest fel, fiecare 3 RECENZII 183 comunitate etnică este tratată în mod succesiv, atât ca un grup de referinţă, cât şi ca un grup-martor, cu o ordonare şi prezentare narativă a tuturor interevaluărilor obţinute în cursul acestor investigaţii. Aceste capitole au un format relativ standard, cu un scurt istoric comunitar, o structură a grupului de cercetare, o analiză a relaţiilor etice, o diagnoză de valori, analize matriciale de stiluri etnice, experimentate, în mod ilustrativ, în spaţiul dobrogean pe opt comunităţi de români, turci, tătari, ruşi-lipoveni, greci, italieni, ucraineni şi romi. În cazul românilor dobrogeni, autorul a adăugat şi un subcapitol de observaţii privind formarea limbii române prin naţionalizarea influenţelor străine, cu o analiză paralelă între particularităţile psihologice şi influenţele lingvistice, variabile de la o generaţie la alta, şi chiar de la o regiune la alta, deşi ambele seturi de trăsături etnice se cuprind în acelaşi domeniu de spiritualitate. Ultimul capitol din Anexe, prezintă pentru specialişti cadrul prelucrărilor statistice efectuate, inclusiv forma grafică a curbelor de distribuţie, precum şi procedura de calcul a pragurilor de semnificaţie pe comunităţi etnice, în raport cu cele 50 de variabile/valori ale Chestionarului PPN. Astfel, lucrarea elaborată de dl. Mictat Gârlan reprezintă un model investigativ în premieră, care poate incita la dezbateri, dar uşor de preluat pentru studiul altor zone geografice, cu contribuţii notabile la dezvoltarea psihologiei sociale aplicate. Elena Zamfir 